[Video] Gesin helder oordag by vulstasie beroof‘n Skermskoot uit die video. Russel Meiring, woordvoerder van ER24, het gesê ŉ ER24-paramedikus was binne die winkel by die vulstasie in Ruimteweg toe die rooftog buite by die petrolpompe plaasgevind het. Volgens Meiring het die gesin in hul bakkie gesit wat langs een van die petrolpompe gestaan het, toe ŉ motor langs hulle stilgehou het. Twee mans het uitgespring, vuurwapens op die gesin gerig en hulle beroof. ŉ Video van die voorval is sedertdien op sosiale media gedeel. Op die video kan gesien word hoe een van die rowers ŉ vuurwapen by die bestuurder se venster indruk terwyl die tweede rower die agterdeur van die bakkie oopmaak. Die petroljoggie sien wat gebeur en stap vinnig van die toneel af weg. Meiring het gesê die ER24-paramedikus het ná die rooftog al drie lede van die gesin en die petroljoggie ondersoek en almal was ongedeerd. “Al vier was egter ooglopend ontsteld,” het hy gesê. ŉ Berader van ER24 is na die toneel ontbied om die slagoffers by te staan. Die polisie was op die toneel om die voorval verder te ondersoek. WATCH HOW CUSTOMER IS ROBBED AT FILLING STATION :CALTEX. RUIMTE RD. PTA. GP. pic.twitter.com/8EYSETKrCc — REZA (@crimeairnetwork) June 2, 2017